જીવનશૈલીમાં યોગના સંમિલન સાથે શરીર અને મનના આરોગ્યના સંવર્ધન માટે જયારે ભારતીય યોગ પરંપરાને આંતરરાષ્ટ્રિય યોગ દિનની ઉજવણી દ્વારા વૈશ્વિક સ્વીકૃતિ મળી છે ત્યારે આ જ સ્વીકૃતિને વધુ વ્યાપક અને સર્વસમાવેશક બનાવવાના હેતુ સાથે છેલ્લા 3 વર્ષથી 21મી જૂનના રોજ ઉજવાઈ રહેલ આંતરરાષ્ટ્રીય યોગ દિનની આ વર્ષે પણ સમગ્ર દેશ સાથે ગુજરાતમાં પણ ભવ્ય ઉજવણી થનાર છે. આજે શિક્ષણમંત્રી ભૂપેન્દ્રસિંહ ચુડાસમાના અઘ્યક્ષસ્થાને અને ગૃહ રાજ્યમંત્રી પ્રદિપસિંહ જાડેજા તથા યુવક સેવા સાંસ્કૃતિક રાજ્યમંત્રી ઈશ્વરસિંહ પટેલની ઉપસ્થિતિમાં આજે ગાંધીનગર ખાતે આગામી 21 મી જૂનના રોજ વિશ્વ યોગ દિનની ભવ્ય ઉજવણી માટે આયોજન બેઠક યોજાઈ હતી. ચુડાસમાએ એવી આશા વ્યકત કરી હતી કે 21મી જૂન વિશ્વ યોગ દિન છેલ્લા 3 વર્ષની જેમ સતત ચોથા વર્ષે પણ સમગ્ર રાજ્યમાં સામૂહિક રીતે ઉજવાશે.